Index - Kultúr - Jövőre lesz utoljára Bond Daniel Craig
2019.11.25. 12:52
Stephen Colbert műsorában jelentette be Daniel Craig, hogy a 2020-as 007 Nincs idő meghalni után végleg befejezi a Bond-filmeket. Craig bejelentése nem meglelő, hiszen hosszú ideje mondogatja, hogy elege van a szerepből, mást akar csinálni, és lassan hosszabb a listája azoknak, akik szívesen lépnének a helyére, mint azoknak, akik előtte már alakították a brit titkos ügynököt.
Craig már 2015-ben arra panaszkodott, hogy nem akarja tovább ezt folytatni, majd mégis elvállalta a jövőre a mozikba kerülő folytatást, de a mostani szereplése alapján már tényleg úgy tűnik, hogy aktívan elindulhat a keresgélés a helyére. Hiszen amíg a Bond-filmekkel kaszálni lehet a kasszáknál, addig mindig szükség lesz egy folytatásra.
A 007 Nincs idő meghalni jövő év áprilisában érkezik a mozikba, és Daniel Craig mellett szerepel benne Rami Malek (Bohém rapszódia, Mr. Robot), Léa Seydoux, Christoph Waltz, Ralph Fiennes, Jeffrey Wright (Westworld), de visszatér Naomie Harris is.